Står det til det nordjyske folketingsmedlem og trafikordfører for Socialdemokratiet, Rasmus Prehn, så skal de fire milliarder kroner, der lige nu samler støv i Infrastrukturfonden, bruges på en tredje limfjordsforbindelse. Det siger han fredag til TV2Nord. Fonden er siden færdiggørelsen af Silkeborgmotorvejen vokset med 1,5 milliarder, fordi motorvejen - overraskende nok - gik så meget under budget. De penge kan et flertal i Folketinget bruge til at påbegynde arbejdet med den tredje limfjordsforbindelse. - Vi skal hele tiden have øje på, at vi som samfund ikke overopheder vores økonomi. Hvis vi bare trykker sømmet i bund, og vi mister kontrollen med det, kan det være et problem. Jeg mener godt, vi kan gøre det. Og når vi har et oplagt projekt som den tredje limfjordsforbindelse, som vil gøre os alle sammen rigere, hvis vi gennemfører det, så synes jeg godt, man kan klemme på, siger Rasmus Prehn. - Så jeg vil tale for, men der er mange hensyn, tilføjer han.
Milliarderne i Infrastrukturfonden skal ikke bare samle støv - de skal bruges på en tredje limfjordsforbindelse, mener Rasmus Prehn (S).